Οι κεφτέδες του Χριστόφορου Πέσκια (βίντεο)
Θέλετε να πετύχετε τους τέλειους κεφτέδες; Αρωματικούς και με ωραία τραγανή κρούστα; Έτσι τους φτιάχνει ο Χριστόφορος Πέσκιας και μας μαρτυράει το μυστικό.
3 μεγάλα ξερά κρεμμύδια, σε ψιλά καρέ , 80 ml ελαιόλαδο, 1 κιλό κιμάς μοσχαρίσιος, από ελιά, περασμένος δις από τη μηχανή, 350 γρ. ψίχα από καλό προζυμένιο ψωμί, προτιμότερο μπαγιάτικο, μουλιασμένο για 3-4 λεπτά σε γάλα και στυμμένο , 2 αυγά, 1 1⁄2 κουτ. σούπας ξερή ρίγανη , 20-30 φρέσκα φύλλα δυόσμου, πολύ ψιλοκομμένα, χυμός και ξύσμα από 1 μεγάλο λεμόνι , αλάτι, φρεσκοτριμμένο πιπέρι, αλεύρι για το αλεύρωμα, μπόλικο ελαιόλαδο, για το τηγάνισμα, 200 γρ. γιαούρτι αγελάδος, στραγγιστό , 200 γρ. γιαούρτι πρόβειο, στραγγιστό , 1/2 σκελίδα σκόρδου, λιωμένη, 10 φρέσκα φύλλα δυόσμου, ψιλοκομμένα , 30 γρ. θυμαρίσιο μέλι, αλάτι, φρεσκοτριμμένο πιπέρι
Για να φτιάξουμε κεφτέδες, ζεσταίνουμε, σε ένα αντικολλητικό τηγάνι το λάδι σε μέτρια φωτιά και στη συνέχεια ρίχνουμε τα κρεμμύδια.Σοτάρουμε τα κρεμμύδια σε χαμηλή προς μέτρια φωτιά, για 10-12 λεπτά, μέχρι να μαλακώσουν καλά και να ροδίσουν ελάχιστα. Τραβάμε το τηγάνι από τη φωτιά και τα αφήνουμε να κρυώσουν τελείως. Σε ένα μεγάλο μπολ βάζουμε τον κιμά.Προσθέτουμε το στυμμένο ψωμί, τα κρεμμύδια με το λάδι του τηγανιού, τα αυγά, τη ρίγανη,  λεπτοκομμένο δυόσμο και ανακατεύουμε.Στη συνέχεια προσθέτουμε τον χυμό και το ξύσμα από το λεμόνι, αλατοπιπερώνουμε και ζυμώνουμε έντονα για 4-5 λεπτά.Βάζουμε το μείγμα στο ψυγείο για 1 ώρα, για να σφίξει, και παράλληλα να δοθεί χρόνος να αναμειχθούν τα αρώματα.Στη συνέχεια πλάθουμε κεφτέδες σχετικά μεγάλους, με βάρος 30-35 γρ. ο καθένας, και τους αλευρώνουμε σε ένα ταψί (για ευκολία). Τους αφήνουμε στο αλεύρι μέχρι να τους τηγανίσουμε.Σε ένα βαθύ τηγάνι ή σε μια μέτρια κατσαρόλα βάζουμε να ζεσταθεί ελαιόλαδο. Τινάζουμε λίγο τους κεφτέδες για να φύγει το περιττό αλεύρι, τους ρίχνουμε στο τηγάνι σε δόσεις, 6-7 τεμάχια κάθε φορά, και τους τηγανίζουμε για 3 λεπτά, ρολάροντάς στους στο λάδι για να ροδίσουν ομοιόμορφα.Στραγγίζουμε τους κεφτέδες σε χαρτί κουζίνας (καλύτερα σε ένα ταψί που να τους χωράει σε μονή στρώση) και τους αφήνουμε να κρυώσουν λίγο.Βάζουμε όλα τα υλικά της σάλτσας στον πολυκόφτη και τα χτυπάμε καλά για 1 λεπτό, μέχρι να γίνει μια λεία, ημίρρευστη σάλτσα. Συνοδεύουμε τους κεφτέδες με τη σάλτσα γιαουρτιού, με τηγανητές πατάτες και χωριάτικη σαλάτα.
Αλεύρι (ζύμες),Αυγά,Μοσχαρίσιος κιμάς